CELEX: 32013R0956
Language: et
Date: 2013-10-04 00:00:00
Title: Komisjoni rakendusmäärus (EL) nr 956/2013, 4. oktoober 2013 , millega muudetakse rakendusmäärust (EL) nr 543/2011 seoses abi maksmisega puu- ja köögiviljasektori tootjaorganisatsioonidele

5.10.2013   
            
            
               ET
            
            
               Euroopa Liidu Teataja
            
            
               L 263/9
            
         KOMISJONI RAKENDUSMÄÄRUS (EL) nr 956/2013,
   4. oktoober 2013,
   millega muudetakse rakendusmäärust (EL) nr 543/2011 seoses abi maksmisega puu- ja köögiviljasektori tootjaorganisatsioonidele
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ÜTK määrus), (1) eriti selle artiklit 103h koostoimes artikliga 4,
   ning arvestades järgmist:
   
               (1)
            
            
               Määrusega (EÜ) nr 1234/2007 ja komisjoni rakendusmäärusega (EL) nr 543/2011 (2) nähakse ette liidu finantsabi puu- ja köögiviljasektori tootjaorganisatsioonidele.
            
         
               (2)
            
            
               Üldkohtu 30. mai 2013. aasta otsusega liidetud kohtuasjades T-454/10 ja T-482/11 (3) tühistati komisjoni määruse (EÜ) nr 1580/2007 (4) artikli 52 lõike 2a teine lõik ja rakendusmääruse (EL) nr 543/2011 samaväärse artikli 50 lõige 3 seoses töötlemiseks ettenähtud puu- ja köögivilja turustatud toodangu väärtuse arvutamisega. Üldkohus tühistas ka rakendusmääruse (EL) nr 543/2011 artikli 60 lõike 7 seoses rakenduskavade kohaste selliste meetmete abikõlblikkusega, mis hõlmavad puu- ja köögivilja töödeldud puu- ja köögiviljaks töötlemisega seotud investeeringuid ja meetmeid.
            
         
               (3)
            
            
               Üldkohtu otsusega jäeti turustatud toodangu väärtuse arvutamist käsitleva sätte mõju jõusse üksnes sel määral, mil asjaomased maksed on tehtud juba enne kohtuotsuse kuulutamise kuupäeva. Seega võivad liikmesriigid olla maksed katkestanud või edasi lükanud kuni tühistatud eeskirju asendavate uute eeskirjade vastuvõtmiseni või edasikaebamise peatava mõju lõpuni.
            
         
               (4)
            
            
               Komisjon otsustas üldkohtu otsuse eespool nimetatud juhtudel edasi kaevata. Kaebus esitati Euroopa Liidu Kohtule 12. augustil 2013. Kuni apellatsioonkaebuse suhtes otsuse vastuvõtmiseni ja tingimusel, et kohus ei ole ette näinud teisiti, on üldkohtu otsuse mõju peatatud.
            
         
               (5)
            
            
               Rakendusmääruse (EL) nr 543/2011 artiklis 70 on sätestatud, et toetus tootjaorganisatsioonidele tuleb välja maksta kava rakendamise aastale järgneva aasta 15. oktoobriks. Kui abi makstakse välja pärast nimetatud kuupäeva, tuleks kohaldada komisjoni määruse (EÜ) nr 883/2006 (5) artiklis 9 sätestatud vähendusi.
            
         
               (6)
            
            
               Seetõttu on asjakohane pikendada tähtaega, mille jooksul peavad liikmesriigid maksma liidu finantsabi asjaomaste rakenduskavade eest 2012. rakendusaastaks, võtmaks arvesse, et kuni komisjoni edasikaebuse esitamiseni võivad liikmesriigid olla peatanud maksetaotluste menetlemise kõnealusel perioodil.
            
         
               (7)
            
            
               Seepärast on rakendusmäärust (EL) nr 543/2011 vaja vastavalt muuta.
            
         
               (8)
            
            
               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 543/2011 artiklile 70 lisatakse järgmine lõige:
   
      „Siiski võib selliste 2012. aastal rakendatud programmide eest, mis hõlmavad töötlemiseks ettenähtud puu- ja köögivilja, maksta abi hiljemalt 31. detsembril 2013.”
   
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. oktoober 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 299, 16.11.2007, lk 1.
   
      (2)  Komisjoni rakendusmäärus (EL) nr 543/2011, 7. juuni 2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga (ELT L 157, 15.6.2011, lk 1).
   
      (3)  Associazione Nazionale degli Industriali delle Conserve Alimentari Vegetali (Anicav) (T-454/10) ja Agrupación Española de Fabricantes de Conservas Vegetales (Agrucon) ja teised (T482/11) versus Euroopa Komisjon (EKLis seni avaldamata).
   
      (4)  Komisjoni määrus (EÜ) nr 1580/2007, 21. detsember 2007, millega kehtestatakse nõukogu määruste (EÜ) nr 2200/96, (EÜ) nr 2201/96 ja (EÜ) nr 1182/2007 rakenduseeskirjad puu- ja köögiviljasektoris (ELT L 350, 31.12.2007, lk 1).
   
      (5)  Komisjoni määrus (EÜ) nr 883/2006, 21. juuni 2006, millega kehtestatakse nõukogu määruse (EÜ) nr 1290/2005 rakenduseeskirjad seoses makseasutuste raamatupidamisarvestuse, kulu- ja tuludeklaratsioonide ning kulude hüvitamise tingimustega Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames (ELT L 171, 23.6.2006, lk 1).